"PHE MINISTER, SPORTS & YOUTH SERVICES MINISTER LEH DEPUTY CHIEF GOVT. WHIP-TEN VAIVAKAWN ZOHNUAI LEI TLA HNIAM AN ENFIAH","1184/2024-2025 Aizawl dated 15th July 2024: Vawiin chawhma khan Prof. Lalnilawma, Minister, Public Health Engineering Department, Pu Lalnghinglova Hmar, Minister, Sports & Youth Services Department leh Pu W.Chhuanawma, Deputy Govt. Chief Whip-te chuan Vaivakawn - Zohnuai a lei tla hniam avang a harsatna thleng chu a hmun ah kalin an enfiah a. Harsatna tawk chhungkua te nen inkawm hona hun an hmang a ni. PHE Minister Prof. Lalnilawma chuan Vaivakawn Zohnuai kawng tla hniam avang a chhungkaw engemaw zatin harsatna an tawk chu pawi a tih thu sawiin chhiatna nasa zawk a thlen loh nan mithiam rawn chung a ruahmanna siam a nih tur thu a sawi a. Sports & Youth Services Minister Pu Lalnghinglova Hmar chuan chhawmdawl leh thawmthat hna thawhna turin Aizawl District Disaster Management Authority, Public Works Department leh Public Health Engineering hotute hnen ah harsatna chungchang thlen a nih tawh thu a sawi. Khawtlang hruaitute tarlan danin kum 2017-a Hunthar leh Rangvamual inkar kawng min atangin Vaivakawn - Zohnuai kawng hi a tla hniam tan a. Kumin July khan kawng hi tla hniam zual lehin vawiin thleng hian chhungkaw 35 bawr vel chuan an chenna in an chhuahsan tawh a ni. Vaivakawn Zohnuai kawng a tui luan kawr te chu thawmthat thuai a ngaih thu te leh Luangmual, Chhangurkawn panna kawng a in thenkhat tan pawh a hlauhthawnawm theih thu an sawi a. Hemi chungchang a hmalak dan tur ngaihtuahin vawiin chawhnu hian DC Conference Hall, Aizawlah meeting neih a ni ang. He hun ah hian Minister leh Deputy Govt. Chief Whip-te hi Pu PC Lalchunglura, Joint Director (Ops), DM&R, Pu Lalthangvela Chhakchhuak, EE, PWD, Pu Hmingthanzuala, IPRO leh khawtlang hruaituten an tawiawm a ni. Attachment Loading attachment...",Dated: 15 th Jul 24 12:58 PM,https://dipr.mizoram.gov.in/post/phe-minister-sports-youth-services-minister-leh-deputy-chief-govt-whip-ten-vaivakawn-zohnuai-lei-tla-hniam-an-enfiah